Conclúidí maidir le Tuarascáil Speisialta Uimh. 19/2022 ó Chúirt Iniúchóirí na hEorpa: Vacsaíní COVID-19 a sholáthar san Aontas – Méid leordhóthanach dáileog faighte tar éis dúshláin tosaigh, ach níl meastóireacht leormhaith déanta ar fheidhmíocht an phróisis

(2022/C 484/04)

MAIDIR LE COMHAIRLE AN AONTAIS EORPAIGH,

(1) IS DÍOL SÁSAIMH DI Tuarascáil Speisialta Uimh. 19/2022 ó Chúirt Iniúchóirí na hEorpa (dá ngairtear “an Chúirt” anseo feasta) mar aon le freagraí an Choimisiúin ar an Tuarascáil;

(2) TUGANN SÍ DÁ hAIRE go ndearnadh measúnú in iniúchadh na Cúirte ar cé acu ar sholáthair nó nár sholáthair an Coimisiún agus na Ballstáit vacsaínithe in aghaidh COVID-19 go héifeachtúil, suas go dtí deireadh 2021; sa chomhthéacs sin, rinne an Chúirt athbhreithniú ar an méid seo a leanas: — an raibh ullmhúcháin an Aontais do sholáthar vacsaíní in aghaidh COVID-19 éifeachtach; — an raibh caibidleoirí an Aontais in ann cuspóirí soláthair an Aontais a dheimhniú sna conarthaí a shínigh sé le monaróirí vacsaíne; — ar thug an Coimisiún aghaidh ar aon fhadhbanna a raibh tionchar acu ar sholáthar vacsaíní.

(3) MEABHRAÍTEAR DI gurb iad cuspóirí Straitéis an Aontais um vacsaíní in aghaidh COVID-19, a d’fhoilsigh an Coimisiún, cáilíocht, sábháilteacht agus éifeachtúlacht vacsaíní a áirithiú, rochtain thráthúil ar vacsaíní a áirithiú do na Ballstáit agus dá ndaonra agus an iarracht dlúthpháirtíochta dhomhanda á stiúradh ag an am céanna agus rochtain chothrom ar vacsaín inacmhainne a áirithiú do chách san Aontas a luaithe is féidir.

(4) ADMHAÍONN SÍ gur éacht suntasach é Straitéis an Aontais um vacsaíní COVID-19 agus cuireann sí chun suntais an breisluach a bhaineann le comhar an Aontais trína áirithiú go raibh 80 % de dhaonra fásta an Aontais vacsaínithe go hiomlán faoi dheireadh 2021.

(5) MEABHRAÍTEAR DI gur fhormheas na Ballstáit agus an Coimisiún an comhaontú lenar údaraíodh don Choimisiún comhaontuithe a thabhairt i gcrích le monaróirí vacsaíní chun vacsaíní COVID-19 a fháil thar ceann na mBallstát (1).

(6) TUGANN SÍ DÁ hAIRE, de réir na Tuarascála Speisialta, go raibh Straitéis an Aontais um vacsaíní COVID-19 dírithe ar dhá chomhlacht ach go háirithe; an Bord Stiúrtha, atá freagrach as maoirseacht a dhéanamh ar an gcaibidlíocht agus as conarthaí a bhailíochtú sula sínítear iad agus an Fhoireann chomhpháirteach idirbheartaíochta, a bhí i gceannas ar chaibidlíocht na gconarthaí.

(7) TUGANN SÍ DÁ hAIRE, de réir na Tuarascála Speisialta, go ndearna Uachtarán an Choimisiúin réamhchaibidlíocht maidir le conradh le Pfizer/BioNTech i mí an Mhárta 2021, arbh é an t-aon chonradh é nach raibh baint ag an bhfoireann chomhpháirteach idirbheartaíochta leis sa chéim chaibidlíochta seo, rud atá contrártha leis an gcinneadh ón gCoimisiún maidir le vacsaíní COVID-19 a sholáthar. An 9 Aibreán 2021, chuir an Coimisiún na coinníollacha a idirbheartaíodh idir Uachtarán an Choimisiúin agus Pfizer/BioNTech i láthair don bhord stiúrtha, agus chomhaontaigh an bord stiúrtha glao ar thairiscintí a sheoladh. Is é an conradh vacsaíne COVID-19 is mó, agus beidh áit mhór aige i bpunann vacsaíní an Aontais go dtí deireadh 2023.

(8) IARRANN SÍ ar an gCoimisiún leanúint den chomhar leis na Ballstáit chun spriocanna Straitéis an Aontais um Vacsaíní a bhaint amach, agus aghaidh á tabhairt ag an am céanna ar na heasnaimh, go háirithe i dtéarmaí trédhearcachta, rialachais agus riachtanais na mBallstát.

(9) TUGANN SÍ DÁ hAIRE príomhthorthaí na Tuarascála, go háirithe an méid seo a leanas: — Chuir an Coimisiún a straitéis vacsaíne le chéile i dtréimhsí luatha na paindéime, tráth nach raibh aon vacsaíní in aghaidh COVID-19 ar fáil ar an margadh; — D’éirigh leis an Aontas vacsaíní COVID-19 a sholáthar trí phunann éagsúlaithe a áirithiú chun an riosca go dteipfeadh ar fhorbairt vacsaíní a leathadh trí chonarthaí a shíniú le roinnt monaróirí éagsúla; — Bhí ullmhúcháin an Aontais chun vacsaíní COVID-19 a sholáthar éifeachtach, den chuid is mó, ach chuir an tAontas tús leis an bpróiseas soláthair níos déanaí ná an Ríocht Aontaithe agus na Stáit Aontaithe; — Tháinig forbairt ar théarmaí na gconarthaí le himeacht ama agus is fearr a bhí caibidleoirí an Aontais in ann cuspóirí soláthair an Aontais a dheimhniú sna conarthaí a shínigh sé níos déanaí le monaróirí vacsaíne; — Is mian leis an gCoimisiún agus le 10 gcinn de na 14 Bhallstát a d’fhreagair suirbhé na Cúirte go mbeadh córas dliteanais níos caighdeánaí ann nuair a bheidh an t-údarú margaíochta caighdeánach deonaithe; — Mhol an Coimisiún go n-úsáidfí an córas soláthair le haghaidh géarchéimeanna sláinte amach anseo gan meastóireacht a dhéanamh roimh ré ar a fheidhmíocht ná scrúdú a dhéanamh ar chórais soláthair tríú tíortha roimh ré; — Chomh maith leis sin, ní dhearna an Coimisiún anailís iomlán ar na dúshláin a bhaineann le táirgeadh vacsaíní nó le slabhra soláthair táirgthe vacsaíní go dtí tar éis dóibh formhór na gconarthaí a shíniú. Níor bhunaigh an Coimisiún tascfhórsa chun tacú le monaraíocht agus slabhraí soláthair ach i mí Feabhra 2021, agus cé gur chuidigh sé le scrogaill a réiteach, ní raibh sé soiléir cén tionchar a bhí aige maidir le borradh a chur faoi tháirgeadh vacsaíní.

(10) TAGANN SÍ le barúlacha na Cúirte ar na torthaí agus ar na moltaí atá sa Tuarascáil, go háirithe an méid seo a leanas: — Bhain an Coimisiún amach punann vacsaíne éagsúlaithe, ach tá an tAontas ag brath go príomha ar sholáthróir amháin don tréimhse 2022-2023; — Thacaigh an Coimisiún le cur chun feidhme conarthaí, i ndlúthchomhar leis na Ballstáit, ach bhí giaráil theoranta ag na hiarrachtaí sin chun dúshláin soláthair a shárú; — Níor cinneadh rialacháin agus gníomhaíochtaí nua an Aontais sa réimse ar bhonn measúnú tionchair ex-ante ón gCoimisiún.

(11) IS DÍOL SÁSAIMH DI an freagra ón gCoimisiún maidir le torthaí na Cúirte agus na tionscnaimh a rinneadh cheana chun na moltaí sin a chur chun feidhme, lena n-áirítear an togra le haghaidh Rialachán ón gComhairle maidir le creat beart chun soláthar frithbheart leighis atá ábhartha i gcás géarchéime a áirithiú i gcás éigeandáil sláinte poiblí ar leibhéal an Aontais (2).

(12) TUGANN SÍ DÁ hAIRE na moltaí ón gCúirt agus IARRANN SÍ ar an gCoimisiún, dá bhrí sin, an méid seo a leanas a dhéanamh: — Treoirlínte maidir le soláthar i gcás paindéime a chruthú laistigh de bhliain amháin tar éis ghlacadh an Chreat-Rialacháin Éigeandála (3) agus an Rialacháin Airgeadais athbhreithnithe (4), ar bhonn na gceachtanna a foghlaimíodh agus an fhianaise atá ann cheana á cur san áireamh, nuair is féidir, chun dea-chleachtais a shainaithint d’fhoirne caibidlíochta amach anseo; — measúnú riosca a dhéanamh ar chur chuige an Aontais maidir le soláthar chun bearta iomchuí a mholadh; — Meastóireacht neamhspleách a dhéanamh ar leordhóthanacht na nósanna imeachta chun measúnú a dhéanamh ar éifeachtacht, praghsanna, samhail íocaíochta, cainníochtaí vacsaíní COVID-19 arna soláthar ag an Aontas ó thaobh na sláinte poiblí de, ar ghnéithe de na clásail chonartha chomh maith le critéir roghnúcháin na Foirne Idirbheartaíochta chun cur leis na treoirlínte a forbraíodh; — Cleachtaí a reáchtáil, i ndlúthchomhar leis na Ballstáit, chun gach cuid dá chreat soláthair paindéime nuashonraithe a scrúdú, chun aon laige agus réimsí a bhféadfaí feabhas a chur orthu a shainaithint.

(13) CUIREANN SÍ I dTREIS a thábhachtaí atá sé ceachtanna a fhoghlaim ó sholáthar vacsaíní COVID-19. Agus comhthéacs na Paindéime Domhanda ar lena linn a caibidlíodh conarthaí á chur san áireamh agus gan dochar don chomhthéacs, leagann na Ballstáit béim ar an ngá atá le níos mó solúbthachta do na Ballstáit i gconarthaí amach anseo, go háirithe maidir le cainníochtaí ceannaithe, sceidil seachadta agus íocaíocht ar theacht isteach ag brath ar vacsaíní a sheachadtar, chomh maith le sainmhíniú níos beaichte ar thréimhsí éaga inghlactha. Agus ról an Aontais á aithint maidir le rannchuidiú go gníomhach le freagairt dhomhanda trí vacsaíní a dheonú, IARRANN SÍ go n-éascófaí dálaí deonaithe, ionas gur féidir dáileoga a sheachadadh go tapa go díreach chuig tríú tíortha nó dáileoga intíre a dheonú.

(14) IS OTH LÉI an easpa freagra ón gCoimisiún ar iarrataí ar fhaisnéis ón gCúirt maidir leis an réamhchaibidlíocht don chonradh a síníodh le Pfizer/BioNTech an 19 Bealtaine 2021 agus IARRANN SÍ ar an gCoimisiún an fhaisnéis is gá a chur ar fáil chun go mbeidh institiúidí agus comhlachtaí an Aontais in ann a gcúraimí de bhun na gConarthaí a chur i gcrích.

(1) Iarscríbhinn a ghabhann le Cinneadh C(2020) 4192 final ón gCoimisiún an 18 Meitheamh 2020

(2) COM/2021/577 final

(3) 2021/0294 (NLE)

(4) 2022/0162 (COD)